Foto: Facebook

DAVOR "NJEC" HRANJEC uhićen je u noći s utorka na srijedu dok je sjedio ispred Šatora u Savskoj. U objavi na Facebooku Njec tvrdi kako je uhićen bez razloga.



"Trenutačno prosvjedujem sjedeći ispred šatora - jedan od "šatoraša" me pokušao fizički napast, došao je policajac i smirio strasti. Sjedim i dalje ispred poruke mržnje i propagande rata, jer ne mogu više gledati u to dok idem do zgrade", napisao je Hranjec prije privođenja.



"Policija je uhapsila mene i mog frenda bubnjara, zato što me onaj frajer šatoraš fizički napao (???). Trenutno nas voze na Oranice u marici", napisao je kasnije u komentaru.



Policija tvrdi da je narušavao javni red i mir

Kontaktirali smo policiju kako bismo saznali zbog čega je uhićen Njec Hranjec. U policiji tvrde kako su njega i prijatelja priveli oko 3 sata ujutro u alkoholiziranom stanju te da su privedeni zbog vrijeđanja policajaca i narušavanja javnog reda i mira.



Od punkera poznatog javnosti jučer smo pokušali doznati njegovu stranu priče, no na pozive nam se nije javljao. Jasno je i zašto, proveo je 12 sati u pritvoru i na sudu.



"Nakon što smo kao politički pritvorenici, u modernoj Republici Hrvatskoj bili lišeni slobode ukupno oko 12 sati - konačno smo pušteni odlukom prekršajnog suda tamo oko 16 sati danas. Ukratko - jer nemam snage trenutačno pisati eseje - zato što sam šutke gledao u plakat "1991. - oba su pala | 2015. - oba će pasti", šatoraši su me krenuli vrijeđati prvo verbalno, nakon toga je i jedan od njih i fizički nasrnuo na mene uz deranje:"DA KOJU JA PIČKU MATERINU IMAM PRAVO OVDJE HODAT I GLEDAT U TO." - nakon čega sam pozvao policiju, koja je došla samo kako bi uhapsila mene i mog prijatelja i bubnjara koji je tek poslije došao tamo - isto na putu prema kući. E da - ovoga koji me fizički napao nisu htjeli niti legitimirati.



Iako se nismo opirali uhićenju i službenim licima - ovi su nas na kraju uhapsili uz tešku kenjažu da smo mi njih vrijeđali, a uvijek bismo im se obraćali i sa 'gospodine' i tako to sve po protokolu. Nisu nam dopustili da zovemo odvjetnika, ali smo uspjeli stupiti u kontakt sa istim kada smo prilikom prebačaja na Oranice, dobili na kratko mobitel u marici.



"Tretirali su me kao kriminalca"

Tekst se nastavlja ispod oglasa

Na Oranicama su me tretirali kao kriminalca te su me određeni policijski službenici verbalno napadali da sam glup i "koja ja pičku materinu hoću od njih", samo zato što sam ih pitao što ja to potpisujem.



Odvezli su nas i na sud sa maricom, gdje smo tamo u pritvoru čekali suđenje, na kojem nas je sutkinja pustila na slobodu uz nastavak suđenja u petak.



Zašto su priveli samo mene i mojeg frenda koji je onak eto tu također prolazio kraj šatora na putu do zgrade - mene koji sam zvao policiju zbog fizičkog napada na sebe (!!!!!) - a frajera koji me napao nisu htjeli niti pitati za dokumente, već si štoviše tamo razmjenjuju cigarete i druže se kao da su si "školski frendovi"?



"Šatoraši su iznad države"

Evo vam fotka nas dvojice - ufotkana taman nakon što smo izašli sa suda, jer mi se ne skrivamo za razliku od onih "životinja koje su jednakije od drugih", budući da su šatoraši i ovim primjerom dokazali da su iznad zakona ove države, jer mogu i fizički nasrtat na druge bez da im itko išta bekne - a kamo li uhapsi.



Njec Hranjec poznat je po otvorenom kritiziranju ponašanja hrvatskih veterana i protivljenju šatorskih aktivnosti u Savskoj. Održao je i nekoliko sebi svojstvenih protesta, pa je tako šatorašima u ožujku 15 sati i 15 minuta čitao Zagorkin roman, kako bi istražio "hoće li prije završiti taj prokleti rat ili ću ja na glas pročitati cijeli roman."



Promatrao je i povorku šatoraša koji su se vraćali s prosvjeda na biciklu, držeći za to vrijeme natpis "Kotrljajuće kazalište apsurda". Šatoraši to nisu najbolje prihvatili."